b'\n_START_ARTICLE_\nNuotolinis mokymas\n_START_PARAGRAPH_\nNuotolinis mokymas\xc2\xa0\xe2\x80\x93 mokymas, kai mokantysis (ar mokom\xc4\x85j\xc4\x85 med\xc5\xbeiag\xc4\x85 pateikiantysis) yra kitoje vietoje nei j\xc4\x85 gaunantis besimokantysis. \xc5\xa0iais laikais nuotolinis mokymas paprastai suprantamas kaip mokymasis per internet\xc4\x85 ar panaudojant vietinius kompiuterinius tinklus. Viena seniausi\xc5\xb3 nuotolinio mokymo form\xc5\xb3, Europoje \xc5\xbeinoma jau nuo 1840 met\xc5\xb3, buvo mokymas susira\xc5\xa1in\xc4\x97jant. Lietuvoje tokio mokymosi pavyzdys buvo fizikos mokykla \xe2\x80\x9eFotonas\xe2\x80\x9c._NEWLINE_Nuotolin\xc4\xaf mokym\xc4\x85 da\xc5\xbeniausia valdo pats besimokantis asmuo, o paslaugos teik\xc4\x97jas jam suteikia param\xc4\x85 ir pagalb\xc4\x85. \xe2\x80\x9eFotono\xe2\x80\x9c atveju, studijas t\xc4\x99sti gal\xc4\x97davo tik teisingai ir laiku atsiunt\xc4\x99 skirtas u\xc5\xbeduotis i\xc5\xa1sprend\xc4\x99 ir laiku teisingus atsakymus atsiunt\xc4\x99 dalyviai, tuo b\xc5\xabdu priver\xc4\x8diant studijuoti labiau disciplinuotai. Studijoms \xe2\x80\x9eFotonas\xe2\x80\x9c atsi\xc5\xb3sdavo pana\xc5\xa1i\xc5\xb3 u\xc5\xbeduo\xc4\x8di\xc5\xb3 su pateiktais ir paai\xc5\xa1kintais sprendimais\n_START_SECTION_\nNuotolinio mokymosi samprata\n_START_PARAGRAPH_\nPrivalomi nuotolinio mokymosi elementai yra savaranki\xc5\xa1kas mokymasis ir parama mokantis. Nuotolinio mokymosi pagrindas\xc2\xa0\xe2\x80\x93 mokymosi atvirumas, galimyb\xc4\x97 mokytoj\xc4\x85 ir mokin\xc4\xaf i\xc5\xa1laisvinti i\xc5\xa1 laiko bei erdv\xc4\x97s apribojimo. Kei\xc4\x8diasi studij\xc5\xb3 pob\xc5\xabdis: jos individualesn\xc4\x97s, mokytojas yra patar\xc4\x97jas ir metodinis vadovas. Nuotolin\xc4\x97s studijos\xc2\xa0\xe2\x80\x93 tai studij\xc5\xb3 forma ir metodas, kur\xc4\xaf galima naudoti teikiant \xc4\xafvairi\xc5\xb3 laipsni\xc5\xb3 i\xc5\xa1silavinim\xc4\x85.\n_START_SECTION_\nTestavimas ir vertinimas\n_START_PARAGRAPH_\nTeikiant nuotolines studijas yra svarbus \xc4\xafgyt\xc5\xb3 \xc5\xbeini\xc5\xb3 patikrinimas. Labai sud\xc4\x97tinga teikti 100\xc2\xa0% nuotolin\xc4\xaf mokym\xc4\x85, nes n\xc4\x97ra technin\xc4\x97s galimyb\xc4\x97s patikrinti, jog egzamino atsakymus pa\xc5\xa1tu ar kompiuteriu siun\xc4\x8dia tas pats \xc5\xbemogus, kuriam i\xc5\xa1duodamas sertifikatas. Tod\xc4\x97l neretai naudojamas hibridinis mokymas, kuomet mokiniai daugum\xc4\x85 laiko studijuoja savaranki\xc5\xa1kai bet visgi turi atvykti egzaminui ar tarpiniam patikrinimui.'